የማኑፋክቸሪንግ ኢንዱስትሪው በመንግሥት ጥረት ብቻ ውጤታማ ሊሆን አይችልም ተባለ
አዲስ አበባ፡- የአነስተኛና መካከለኛ የማኑፋክቸሪንግ ኢንዱስትሪው በአንድ መንግሥታዊ ተቋም ጥረት ብቻ ሊያድግ እና ውጤታማ ለሆን እንደማይችል የንግድና ኢንዱስትሪ ሚኒስትር ዴኤታ ገለፁ፡፡ሚኒስትር ዴኤታው አቶ ዮሃንስ ድንቃየሁ በፌዴራል አነስተኛና መካከለኛ ማኑፋክቸሪንግ ኢንዱስትሪ ማስፋፊያ ባለሥልጣን የበጀት ዓመቱን የመጀመሪያ ዙር ሀገር አቀፍ ዐውደ ርዕይና ባዛር ትናንት በቅጥር ግቢው ባስጀመረበት ወቅት እንዳሉት፤የማኑፋክቸሪንግ ኢንዱስትሪ የኃይል፣ የፋይናንስ፣ የቴክኖሎጂ፣ የሠለጠነ የሰው ኃይል፣ የመሠረተ ልማት፣ የማምረቻ ቦታና የመሳሰሉት አቅርቦቶችን በስፋት ይፈልጋል፡፡ኢንዱስትሪው በአንድ መንግሥታዊ ተቋም ጥረት ብቻ ሊያድግ እና ውጤታማ ሊሆን እንደማይችል ሚኒስትር ዴኤታው ጠቅሰው፣ ባለድርሻ አካላት ሀገራዊውን የማኑፋክቸሪንግ የኢንዱስትሪ ልማት ታሳቢ አድርገው ሊንቀሳቀሱ እንደሚገባ አስገንዝበዋል፡፡ዘርፉ የሚጠበቅበትን ሚና መጫወት እንዲችል በሀገር በቀል ኢኮኖሚ ማሻሻያው የተቃኘ አመራር ፈፃሚና የኢንዱስትሪ ዘርፍ መፍጠር ወሳኝ መሆኑንም አመልክተዋል፡፡አምራች ኢንዱስትሪዎች ዘመኑ ባፈራቸው ተስማሚ ቴክኖሎጂዎች በመታገዝ ምርታማነትንና የገበያ አቅምን ለማዳበር፣ ምቹ የንግድ ሁኔታ በመዘርጋት የተቀላጠፈ አገልግሎትን መስጠትና ማግኘት የሚያስችሉ አሠራሮች ለመዘርጋት እየተሠራ መሆኑን አስታውቀዋል፡፡አክሲዮን ማኅበራት ለማኑፋክቸሪንግ ዘርፍ አገልግሎት የሚውሉ ማሽኖችን ከቀረጥ ነጻ ሲያስገቡ ይታይ የነበረውን  የተጓተተ አሠራር በማስቀረት ማኅበራቱ በቀጥታ ከጉምሩክ ኮሚሽን የሚረከቡበት አሠራር መዘርጋቱን አቶ ዮሃንስ ገልፀዋል፡፡የፌዴራል አነስተኛና መካከለኛ ማኑፋክቸሪንግ ኢንዱስትሪ ማስፋፊያ ባለሥልጣን ዋና ዳይሬክተር አቶ አስፋው አበበ በበኩላቸው እንዳሉት፤መንግሥት ሥራ ላይ ያዋለው የሀገር በቀል ኢኮኖሚ ማሻሻያ ምጣኔ ሀብቱን የማነቃቃት፣ የግል ዘርፉን ተሳትፎ የማሳደግና ለዜጎች በቂና አስተማማኝ የሥራ ዕድል የመፍጠር ተልዕኮዎች አሉት፡፡ ይህም በቀጥታ ከማኑፋክቸሪንግ ዘርፉ ዓላማዎች ጋር የተቆራኘ መሆኑን መገንዘብ ይገባል፡፡በየደረጃው የሚገኙ የዘርፉ አመራሮችን በማሻሻያው ዙሪያ ግንዛቤ ለማስጨበጥ ጥረት እየተደረገ መሆኑን ዋና ዳይሬክተሩ ጠቁመው፣ ዘርፉ ተጨባጭና በሀገራዊው የማኅበራዊና ምጣኔ ሀብታዊ እንቅስቃሴ ላይ ጉልህ ሚና ለመጫወት የሚያስችል የ10 ዓመታት ስልታዊ ዕቅድ በመንደፍ ወደ ሥራ ለመግባት ባለሥልጣኑ እየተዘጋጀ መሆኑን አስታውቀዋል፡፡ከጥር 25 እስከ የካቲት 1 ቀን 2012 በሚካሄደው በዚህ ዐውደ ርዕይና ባዛር ላይ 142 የሚሆኑ አነስተኛ ማኑፋክቸሪንግ ኢንዱስትሪዎች እንደሚሳተፉ የጠቆሙት የባለሥልጣኑ የኮሙዩኒኬሽን ጉዳዮች ዳይሬክተር አቶ አሸናፊ መለሰ ፣ ዘላቂ የሆነ የገበያ ትስስር ለመፍጠር የሚችሉበት፣ ከአከፋፋዮችና ከሸማች ማኅበሮች ጋር ተገናኝተው የሚወያዩበት ባመጧቸው ምርቶች ላይ ተሞክሮዋቸውን ለመለዋወጥና የንግድ ትስስር የሚፈጥሩበት እንደሚሆን ተናግረዋል፡፡ ባዛር እና ኤግዚቢሽኑ የሚካሄደው “የአነስተኛና መካከለኛ ማኑፋክቸሪንግ ኢንዱስትሪ ልማት ለሀገር በቀል ኢኮኖሚ ግንባታ” በሚል መሪ ቃል ነው፡፡ አዲስ ዘመን ጥር 26/2012ኃይለማርያም ወንድሙ